CELEX: 31970R1467
Language: ro
Date: 1970-07-20
Title: Regulamentul (CEE) nr. 1467/70 al Consiliului din 20 iulie 1970 de stabilire a unor norme generale care reglementează intervențiile pe piața tutunului brut

03/Volumul 01
            
            
               RO
            
            
               Jurnalul Ofícial al Uniunii Europene
            
            
               153
            
         31970R1467
   
               L 164/32
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL (CEE) NR. 1467/70 AL CONSILIULUI
   
   din 20 iulie 1970
   de stabilire a unor norme generale care reglementează intervențiile pe piața tutunului brut
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Regulamentul (CEE) nr. 727/70 al Consiliului din 21 aprilie 1970 privind organizarea comună a pieței în sectorul tutunului brut (1), în special articolul 5 alineatul (5), articolul 6 alineatul (9) și articolul 7 alineatul (3),
   având în vedere propunerea Comisiei,
   întrucât crearea unei piețe unice în sectorul tutunului brut impune aplicarea unor măsuri de intervenție comunitară astfel încât producătorii comunitari să poată dispune de produsele lor în condiții echivalente cu cele asigurate pentru majoritatea produselor în cadrul organizațiilor naționale de piață;
   întrucât nevoia agențiilor de intervenție de a prelucra și pregăti pentru piață frunzele de tutun pe care le-au achiziționat necesită operarea unei distincții între centrele de intervenție care se ocupă de prelucrarea inițială, pregătirea pentru piață și depozitarea și centrele de intervenție care răspund de colectarea și păstrarea temporară a frunzelor de tutun, distincție care să faciliteze livrarea produsului oferit spre intervenție; întrucât ar trebui întocmită o listă a centrelor respective, pentru a asigura faptul că cei interesați primesc garanții de intervenție echivalente pentru toate zonele de producție din Comunitate;
   întrucât aplicarea măsurilor de intervenție comunitară impune ca agențiile de intervenție să preia tutunul în condiții care să țină seama în mod special de diferențele regionale privind cultivarea și metodele de uscare aplicate diferitelor varietăți de tutun; întrucât, prin urmare, alegerea centrelor de intervenție ar trebui să se îndrepte spre cele situate cel mai aproape de locul de producție sau de prelucrare inițială, de vreme ce, în general, aceste centre satisfac condițiile menționate anterior;
   întrucât, cu toate acestea, este important ca tutunul să fie trimis, ori de câte ori este necesar, la un centru de intervenție care să fie dotat cu spații adecvate de preluare și depozitare și, dacă este cazul, care să fie optim pentru varietatea sau calitatea în cauză; întrucât, prin urmare, agenției de intervenție ar trebui să i se permită să decidă dacă să preia sau nu tutunul, în funcție de costurile pe care estimează că le vor implica toate operațiunile ce vor fi derulate de agenția de intervenție;
   întrucât, în unele cazuri, este preferabil să se aleagă alt centru decât cel mai apropiat de locul de producție sau de prelucrare inițială; întrucât agenția de intervenție ar trebui să suporte cheltuielile suplimentare de transport pe care le-ar putea antrena o asemenea decizie;
   întrucât, dată fiind distincția între locul unde sunt preluate frunzele de tutun și locul de prelucrare inițială și pregătire pentru piață, acesta din urmă ar trebui ales în lumina costurilor pe care se estimează că le vor implica toate operațiunile ce vor fi derulate de agenția de intervenție;
   întrucât intervenția ar trebui să se limiteze la acele calități de tutun pentru care există siguranța justificată că vor fi utilizate; întrucât, din acest motiv, intervenția nu trebuie să se aplice calităților care nu corespund cerințelor calitative minime ce urmează a fi stabilite în norme de aplicare,
   ADOPTĂ PREZENTUL REGULAMENT:
   Articolul 1
   În conformitate cu procedura prevăzută la articolul 17 din Regulamentul (CEE) nr. 727/70 se stabilesc următoarele:
   
               (a)
            
            
               centre de intervenție (numite în continuare „centre de colectare”) situate în zone cu producție considerabilă de tutun, dotate cu spații de depozitare temporară pentru tutunul respectiv;
            
         
               (b)
            
            
               centre de intervenție (numite în continuare „centre de prelucrare și depozitare”) dotate cu spații de depozitare temporară și instalații de prelucrare și pregătire pentru piață a frunzelor de tutun, precum și cu instalații de conservare a tutunului care a trecut prin faza de prelucrare inițială și pregătire pentru piață.
            
         Articolul 2
   (1)   Orice ofertă de frunze de tutun pentru intervenție se adresează, prin agenția de intervenție, unui centru de colectare sau unui centru de prelucrare și depozitare ales dintre cele trei centre care sunt situate cel mai aproape de locul de unde a fost recoltat tutunul.
   (2)   Orice ofertă de baloturi de tutun pentru intervenție se adresează, prin agenția de intervenție, unui centru de colectare sau unui centru de prelucrare și depozitare ales dintre cele trei centre care sunt situate cel mai aproape de locul unde tutunul a trecut prin faza de prelucrare inițială și pregătire pentru piață.
   (3)   „Cele mai apropiate centre” desemnează centrele spre care tutunul poate fi trimis cu cele mai scăzute costuri.
   Articolul 3
   (1)   Agențiile de intervenție decid de unde urmează să se preia tutun.
   (2)   Agenția de intervenție alege un loc de preluare diferit de cel specificat de deținătorul tutunului doar dacă centrul respectiv nu poate asigura în momentul tranzacției:
   
               (a)
            
            
               pentru frunzele de tutun: spații adecvate de depozitare temporară;
            
         
               (b)
            
            
               pentru baloturile de tutun: spații de depozitare adecvate sau garanții de conservare suficiente, specifice pentru varietatea și calitatea tutunului în cauză.
            
         (3)   Agenția de intervenție alege un loc de preluare situat astfel încât să implice costuri globale minime, și anume:
   
               (a)
            
            
               pentru frunzele de tutun: cheltuieli de transport, de depozitare temporară, prelucrare inițială și pregătire pentru piață, de conservare și depozitare a produsului prelucrat;
            
         
               (b)
            
            
               pentru baloturile de tutun: cheltuieli de transport, conservare și depozitare.
            
         (4)   În cazul în care locul de preluare ales de agenția de intervenție nu este nici unul dintre cele trei centre prevăzute în articolul 2, orice costuri suplimentare de transport se stabilesc și se suportă de agenția de intervenție.
   Articolul 4
   Locul desemnat de agenția de intervenție pentru prelucrare inițială și pregătire pentru piață a frunzelor de tutun preluate la un centru desemnat de vânzător trebuie să fie astfel ales încât să implice costuri globale minime de prelucrare inițială, pregătire pentru piață și depozitare, precum și de transport de la locul de preluare.
   Articolul 5
   Agențiile de intervenție achiziționează exclusiv tutun care corespunde cel puțin unor cerințe calitative minime ce urmează a fi stabilite în funcție de clasificarea pe varietăți și calități.
   Articolul 6
   Prezentul regulament intră în vigoare în a treia zi de la data publicării în Jurnalul Oficial al Comunităților Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 iulie 1970.
      
         
            Pentru Consiliu
         
         
            Președintele
         
         W. SCHEEL
         
      
   
   
      (1)  JO L 94, 28.4.1970, p. 1.